נייט ערך את הופעת הבכורה שלו ברוסטר הראשי ב-27 באפריל 2018 במסגרת האירוע הרויאל ראמבל הגדול ביותר, שהתקיים בג'דה, ערב הסעודית, ובו הוא נכנס כמספר ה-24 לקרב הרויאל ראמבל הגדול ביותר, ואף הדיח את דרו גולאק, אך הודח לאחר מכן על ידי ביג אי. ב-17 בדצמבר בתוכנית Raw, הצמד Heavy Machinery הוכרז כשניים מששת המתאבקים שיועברו מ-NXT בין המותגים הראשיים (Raw וסמאקדאון). שמות הבמה של השניים קוצרו לאוטיס וטאקר וב-14 בינואר 2019 בתוכנית "Raw", השניים ערכו את הבכורה שלהם כשהתפרצו בזמן ראיון של אלכסה בליס ופול היימן במסגרת הפינה "רגע של בליס". ב-16 באפריל, אוטיס וטאקר הועברו לתוכנית סמאקדאון כחלק מהסופרסטאר שייק-אפ. ברסלמניה 35, אוטיס וטאקר התחרו בקרב הבאטל רויאל לזכר אנדרה הענק. בחודש מאי, הם פתחו בפיוד נגד אלופי הזוגות של סמאקדאון, דניאל בריאן ורואן. השניים השתתפו בקרב הבאטל רויאל בן 51 המשתתפים באירוע סופר שואודאון 2019, אך הם הודחו במהלך הקרב. לאחר מספר תחבולות מצד אלופי הזוגות, הם התמודדו מול בריאן ורואן באירוע סטומפינג גראונדס, שנערך ב-23 ביוני, ובו הם כשלו בניסיונם לזכות באליפות הזוגות. ב-2 ביולי בתוכנית "סמאקדאון", Heavy Machinery התחרו בקרב זוגות נגד קווין אואנס ודולף זיגלר בקרב שבו הזוג המנצח התווסף לקרב על אליפות הזוגות של סמאקדאון באירוע חוקי אקסטרים. באירוע זה, שנערך ב-14 ביולי, הם הפסידו לניו דיי, שהפכו לאלופי הזוגות החדשים של סמאקדאון. ב-30 בספטמבר בתוכנית "Raw", אוטיס וטאקר כשלו בניסיונם לזכות באליפות הזוגות של Raw לאחר שהפסידו לדולף זיגלר ורוברט רוד. באירוע היהלום שבכתר, שנערך ב-31 באוקטובר, Heavy Machinery השתתפו בקרב זוגות מרובה משתתפים אשר קבע את "הזוג הטוב בעולם", שבו הודחו על ידי הניו דיי ובסופו ה-O.C.‏ (לוק גאלוס וקארל אנדרסון) ניצחו.